SLUŽBENI GLASNIK GRADA DUBROVNIKA

Broj 3. Godina LXI

Dubrovnik, 16. veljače 2024. od stranice

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sadržaj

GRADONAČELNIK

35. Pravilnik o kriterijima za dodjelu jednokratnih novčanih pomoći za školovanje učenicima i studentima s područja Grada Dubrovnika.

36. Izmjene i dopune Plana prijma u službu u upravna tijela Grada Dubrovnika za 2024. godinu

**GRADONAČELNIK**

**35**

Na temelju članka 48. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12 i 19/13, 137/15, 123/17, 98/19 i 144/20) i članka 48. Statuta Grada Dubrovnika („Službeni glasnik Grada Dubrovnika“, broj 2/21) gradonačelnik Grada Dubrovnika donio je

**PRAVILNIK**

**O KRITERIJIMA ZA DODJELU JEDNOKRATNIH NOVČANIH POMOĆI**

**ZA ŠKOLOVANJE UČENICIMA I STUDENTIMA S PODRUČJA GRADA DUBROVNIKA**

Članak 1.

Ovim Pravilnikom o kriterijima za dodjelu jednokratnih novčanih pomoći za školovanje učenicima i studentima (u daljnjem tekstu: Pravilnik) uređuju se kriteriji za dodjelu jednokratnih novčanih pomoći učenicima i studentima (u daljnjem tekstu: Korisnik) s područja Grada Dubrovnika.

Članak 2.

Sredstva za dodjelu jednokratnih novčanih pomoći za školovanje učenicima i studentima Grada Dubrovnika osiguravaju se u proračunu Grada Dubrovnika u razdjelu Upravnog odjela za obrazovanje, šport, socijalnu skrb i civilno društvo.

Članak 3.

Jednokratna novčana pomoć za školovanje dodjeljuje se učenicima i studentima s područja Grada Dubrovnika kojima je školovanje zbog socijalnih, zdravstvenih ili drugih neprilika znatno otežano.

Sukladno Pravilniku pravo na jednokratnu novčanu pomoć za školovanje mogu ostvariti učenici i studenti s područja Grada Dubrovnika koji ispunjavaju jedan od slijedećih kriterija:

* ako je korisnik iz obitelji s troje i više djece
* ako je korisniku ili članu njegove uže obitelji aktom ovlaštene institucije utvrđen jedan od oblika invalidnosti
* ako je korisnik ili član njegove uže obitelji teško bolestan
* smrt člana uže obitelji
* ako korisnik ispunjava uvjete iz Odluke o socijalnoj skrbi Grada Dubrovnika.

Članak 4.

Jednokratna novčana pomoć za školovanje ostvaruje se podnošenjem zahtjeva u Upravnom odjelu za obrazovanje, šport, socijalnu skrb i civilno društvo.

Uz zahtjev za jednokratnu novčanu pomoć za školovanje potrebno je dostaviti:

* potvrdu o školovanju
* potvrdu o prebivalištu
* ispravu ovlaštene institucije kojom korisnik dokazuje jedan od kriterija navedenih u članku 3. ovog Pravilnika
* izjavu korisnika da ne prima nikakvu stipendiju za školovanje.

Jednokratna novčana pomoć dodjeljuje se zaključkom gradonačelnika na prijedlog Povjerenstva za provedbu postupka dodjele stipendije u tekućoj akademskoj godini.

Članak 5.

Pravo na jednokratnu novčanu pomoć za školovanje ne mogu ostvariti :

* učenici i studenti koji primaju neku od stipendija za školovanje
* učenici i studenti koji su navršili 27 godina života.

Članak 6.

Jednokratna novčana pomoć za školovanje može se odobriti jednom u tekućoj školskoj godini, u skladu s proračunskim mogućnostima Grada Dubrovnika.

Najveći iznos jednokratne novčane pomoći za školovanje iznosi :

* za učenike do 500,00 eura
* za studente do 700,00 eura.

Članak 7.

Ovaj Pravilnik stupa na snagu danom donošenja, a objavit će se u „ Službenom glasniku Grada Dubrovnika“.

Članak 8.

Danom stupanja na snagu ovog Pravilnika prestaje vrijediti Pravilnik o kriterijima za dodjelu jednokratnih novčanih pomoći za školovanje učenicima i studentima s područja Grada Dubrovnika („Službeni glasnik Grada Dubrovnika“, broj 1/14).

KLASA:602-01/24-02/03

UR.BROJ:2117-1-01-24-01

Dubrovnik, 5. veljače 2024.

Gradonačelnik:

**Mato Franković**, v. r.

----------------------------

**36**

Na temelju članka 10. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18., 96/18. i 112/19.), te sukladno Proračunu Grada Dubrovnika za 2024. godinu („Službeni glasnik Grada Dubrovnika“, broj 20/23.), gradonačelnik Grada Dubrovnika donosi

**IZMJENE I DOPUNE PLANA PRIJMA U SLUŽBU U UPRAVNA TIJELA**

**GRADA DUBROVNIKA ZA 2024. GODINU**

Točka 1.

U Planu prijma u službu u upravna tijela Grada Dubrovnika za 2024. godinu („Službeni glasnik Grada Dubrovnika“, broj 1/24) u članku 4. stavku 1. dodaju se podstavci:

* 1 službenik/ca, završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti - prava te iz područja tehničkih znanosti – geodezije na radno mjesto 7.49.1. viši stručni suradnik I u Upravni odjel za gospodarenje imovinom, opće i pravne poslove, Odsjek za evidentiranje i uknjižbu gradske imovine i vrednovanje nekretnina,
* 1 službenik/ca, završena srednja stručna sprema upravno-pravne, ekonomske struke ili gimnazija na radno mjesto pod rednim brojem 10.44. Referent - administrativni referent u Upravni odjel za komunalne djelatnosti, promet i mjesnu samoupravu, Odsjek za komunalno redarstvo,
* 3 službenik/ca, završeno najmanje četverogodišnje strukovno srednjoškolsko obrazovanje ili gimnazijsko srednjoškolsko obrazovanje na radno mjesto pod rednim brojem 10.45. Referent - komunalni redar u Upravni odjel za komunalne djelatnosti, promet i mjesnu samoupravu, Odsjek za komunalno redarstvo

Točka 3.

Ove izmjene i dopune Plana prijma stupaju na snagu danom donošenja, a objavit će se u „Službenom glasniku Grada Dubrovnika“, te na oglasnoj ploči Grada Dubrovnika.

KLASA: 112-01/23-02/01

URBROJ: 2117-1-01-24-14

Dubrovnik, 16. veljače 2024.

Gradonačelnik:

**Mato Franković**, v. r.

----------------------------